Mei 30, 2008 netjane14 Kommentaar
Ek lees vanoggend op die CNN webtuiste oor die sogenaamde "Uncontacted tribes" in die Amasone. Daar is bykans 100 van hierdie groepe mense wêreldwyd, waarvan meer as die helfte in die Amasone bly. Hulle het nog nooit met ander mense buiten die van hulle stam in aanraking gekom nie.
Daar's 'n organisasie wat spesifiek rekord hou van díe stamme in Brazil en dis ook hulle wat die nuuste foto's, wat vanuit 'n klein vliegtuig geneem is, vrygestel het. Daar word blykbaar al vir 20 jaar lank boek gehou oor die stamme. 'n Woordvoerder van die organisasie dui dan ook aan dat een van die doelstellings van die organisasie is om hierdie mense te beskerm teen kontak van die buitewêreld en teen veral siektes.
Dit was vir my eers vreeslik amazing dat daar nog mense in die wêreld is wat nog nooit met die "regte" wêreld in aanraking was nie. Dis soos 'n regte time-warp. Die ouens op die foto's lyk omtrent kaal en staan met hulle pyle en boë reg om die "indringer" vliegtuig te skiet. Dit pla my toe dat hierdie beskermingsorganisasie sê hulle wil die mense beskerm, maar tog met vliegtuie oor hulle blyplek vlieg. Dit pla my ook dat hierdie "uncontacted tribe" al vir 'n hele lang tydperk vliegtuie sien, maar nog nooit besluit het "right, vandag is die dag,ek gaan oor die rivier loop en die vlieënde ding soek" nie. Hoe moeilik is dit om deesdae ander mense op te spoor? Iewers moet daar tog bosbou bedrywighede of iets wees? Of is hierdie mense net verskrik, en besef hulle dat die vyand sterker as hulle is, so hulle handhaaf maar 'n lae profiel.
Deur te weet van die mense, maar hulle tog te beskerm voel dit vir my asof mens van hulle sirkusdiere maak. Wie is ons om in te meng? Wie is ons om nie in te meng nie? 'n Groep kan tog net ontwikkel deur in aanraking met ander, meer ontwikkelde groepe te kom?
En hoe de donner het dit gebeur dat hierdie outjies nog heeltemal gelukkig is om op so basiese manier voortebestaan? En is dit amazing dat die mensdom op daai stadium was en nou is waar ons is, of is dit net hartseer? Want eintlik staan ons nogsteeds reg met ons pyl en boë om indringer vliegtuie af te skiet.
Die wapens is miskien anders en die vliegtuie is miskien nie vliegtuie nie, maar ons skiet nog al die tyd.
Nog 'n kykie in die verlede
Mei 28, 2008 netjane25 Kommentaar
Lyk my die bloggers is deesdae met die verlede en almal se ouderdomme gepla. Die jongste tag vra vir babafoto's. Wipneus! het my dan ook getag. Ek kan ongelukkig nie baba foto's wys nie, aangesien daai foto's iewers in 'n boks in Johannesburg lê, maar ek het 'n laerskool foto hier in Stockholm.
Ek wil ook dieselfde cute/oulik/aah comments hê wat die babafoto's gekry het!
Mei 28, 2008 Mei 28, 2008 netjane37 Kommentaar
Mei 26, 2008 Mei 26, 2008 netjane19 Kommentaar
Toe ek in Standerd 2 was is my ma en pa vir 8 weke oorsee. My pa moes in London gaan werk het en daarna het hulle op 'n uitgebreide Europese toer gegaan.
My suster was in Standerd 9 en my broer was in die weermag. Ek en sussie het babysitters gekry. Die een wat die eerste skof gehad het, het by ons kom inwoon om sodoende my angstigheid te verminder. Vir die tweede skof sou ons na 'n ander tannie toe gaan en in haar tuinwoonstel bly. Sy't 4 seuns gehad. Ek het my verbeel hulle gaan my almal so terroriseer soos wat my broer geneig is om te doen.
Die middag voor my ma-hulle gevlieg het is ek omgekoop met 'n Barbie.
Die tweede babysitter het kom inloer of die eerste babysitter haar werk doen. Tannie nommer twee het gemeen "vrou" nommer een (sy was ongetroud en het 'n kind gehad, in daai dae 'n no-no, maar ek het baie van haar gehou) doen nie 'n goeie job nie en voor jy kon sê "christelike opvoeding" is ek en sussie in die tuinwoonstel. Lank voor ons daar moes wees.
Tannie twee, of haar kombuis regterhand, maak getrou broodjies vir die kinders om skool toe te neem. Nie net twee snye soos ek gewoond is nie, maar vier. Die twee broodjies het verskillende goed op. Daar is 'n patroon. Of moontlik is patroon nie die regte woord nie, want die broodjies verander nie van dag tot dag nie. Broodjie een: ham, kaas, tamatie, blaarslaai. Met botter. Ek eet nie botter op my brood nie. Ek eet ook nie ham nie, want dis nat. Broodjie twee: kaas en konfyt. Met botter. Ek eet nie botter op my brood nie. Ek eet ook nie kaas en konfyt op een broodjie nie, tensy die broodjie sopas uit die toaster uitgekom het.
Ek bly in 'n huis wat nie my eie is nie, ek slaap in 'n bed wat nie my eie is nie, ek kry broodjies waarvan ek nie hou nie, en my ma-hulle kom nie vinnig genoeg huis toe nie. Ek is uiters pligsgetrou, het 'n groot sin vir verantwoordelikheid en sê vir niemand as daar iets fout is nie. Ek verstaan dis nie goeie maniere om kos weg te gooi nie, maar die kosblik kan nie vol teruggaan kombuis toe nie. Ek eet elke dag my broodjies.
Ek onthou nie baie van daai tydperk nie, maar ek eet deesdae ook nie eens meer kaas en konfyt op toast nie.